Joe Biden en die Demokrate se strategie om Donald Trump uit te beeld as ’n “wit gevaar” het geslaag, en misluk, net soos Trump se plan om Biden en die Demokrate in te klee as ’n “rooi gevaar”.
Daar is baie meriete in die Demokrate se taksering van Trump as ’n reeksleuenaar, boelie en despoot. Maar pogings om Trump as die kandidaat van radikale witheid uit te beeld strook kwalik met die daling in sy steun onder wit mans sonder grade vanjaar terwyl sy steun onder Latyns-Amerikaanse en swart kiesers gestyg het, volgens sommige ontleders tot die hoogste vir ’n Republikein in 60 jaar.
“ ’n Stem vir enige Demokraat in 2020 is ’n stem vir die opmars van radikale sosialisme en die vernietiging van die Amerikaanse droom,” het Trump in Junie getier.
Tog wou Trump hê kiesers moet glo Biden, ’n gematigde pragmatis, is die handpop van radikaal linkse elemente in die Demokratiese Party, wat ’n baie breë politieke kerk is.
Die ironie van Trump se rooi-gevaar retoriek is dat Biden die Demokratiese sentrum verteenwoordig terwyl dit Trump is wat sy party in ’n meer radikale rigting stuur.